Las valurusas dunnas da Tinizong

Dal temp da la refurma era arrivà a Tinizong in preditgant e pruvava a persvader era la nossa glieud per sia religiun. El pregiava fitg bain ed aveva gia convertì la gronda part dals umens. Vesend quai han las dunnas concludì d’al chatschar immediatamain or da Cadras giuador. Uschia han las dunnas impedì che Tinizong daventia ina vischnanca refurmada. Persuenter èsi vegnì concedì ad ellas il dretg da seser en baselgia da vart dretga e betg sco usità dapertut da vart sanestra.

La curaschusa dunna da Del 
L’onn dals Franzos ina curaschusa dunna, ch’era suletta a Del, ha fugentà ils Franzos. Cun la sigir en maun ha ella clamà: “Giatgen, Peder, Pol!” e tut ils nums ch’èn vegnidas endament ad ella: “Vegni, ils Franzos èn qua!”. Ils Franzos han piglià tema ed èn scappads.

La dunna maliziusa
In pur ch’era en miseria enfin culiez ha detg ina giada che sch’el vegniss liber da quella sche na sa nuspiss el betg da magari far in patg cun il diavel. Tuttenina stat il nair avant el ed al dumonda tge ch’i manchia. Sch’el veglia propi far in patg cun el sch’el saja adina pront. El veglia gidar el or da la miseria e dar daners avunda, uschè ditg ch’il pur sappia dar lavur ad el. Il pur è stà cuntent ed ha pensà: “O sch’igl è be quai sche lavur da ta dar na vegn betg a mancar.” Uschia ha el fatg il patg cun il diavel sco quel aveva proponì. Il diavel aveva però sveltamain finì mintga lavur ch’il pur al deva e quel na saveva betg chapir quai e temeva gia da betg avair pli lavur per el. Qua ha la dunna dal pur studegià tge far ed è vegnida sin l’idea da far lavar il diavel launa naira enfin che quella vegnia alva. Vi da quella lavur è il diavel stà ditg e lung ed ha a la finala stuì ceder vesend che nagut e nagin po far vegnir alva launa naira. El ha vesì che la dunna dal pur al aveva cugliunà ed ha savì far nagut auter che dar vinavant daners al pur e sa tegnair vi dal patg.